Karusid elab pargis ehk rohkem kui neid Läti looduses leidub. Nii karu kui hunt (kes on Lätis arvukam kui meil) on kantud Läti Punasesse raamatusse. Erinevalt Eestist näidatakse Lîgatne pargis ka hunte ning hundi ja koera hübriide - juhtkonna meelest peavad nemadki taltsad olema, sest inimpelglikud loomad ei näitaks ennast. Ja mis rõõm oleks inimestelgi vaadata loomi, kes ei tunne oma näitamisest rõõmu ja rahuldust. Igale külastajale hundid ei lähene, kuid seistes loomahooldaja kõrval võib neid küll paitada ja nendega mängida. Suveajal on park lahti 6st 23ni, kuigi piletimüüjal on tavaline 8-tunnine tööpäev. Ööseks pannakse pargi autoteed kinni, kuid jala tulla võib iga kell. Külastajate järele siin ei luurata ja pargi telklaagris ööbijate ööretki pargis ei piirata. Seal võib ratsutada, ainult koeri ei soovitata endaga kaasa võtta.